Publication: Magyar Közlöny
Issue: MK-1998-30 (Year: 1998, Number: 30)
Era: 1990-2004
Section: kívül — az a rendelkezés, amely szerint a társasági adóról és osztalékadóról szóló 1996. évi LXXXI. törvény
Paragraph Index: 617

1. b) pontja kizárja a vállalkozási, a bevételszerző tevékenység érdekében felmerülő költségek közül a közlekedés rendjéről szóló törvény szabályai szerint 1998. január 1-je után kötelező, a gépkocsikba beszerelendő mobil telefonok kihangosító berendezésének költségeit, úgyszintén a Casco biztosításhoz megkívánt autóriasztó berendezés költségeit és a téli időszakban kötelező hólánc költségeit is. Ilyen jellegű költségeket ui. csak akkor ismeri el a Tao tv. kiemelt rendelkezése, ha a tartozék, a kiegészítő, a személygépkocsi eredeti beszerzési árában szereplő felszerelés cseréjét szolgálja. Ezzel a szabályozással — véli az indítványozó — a Tao tv. a korábban vásárolt vagy olcsóbb értékű gépkocsi tulajdonosoknál esélyegyenlőtlenséget hoz létre, és a jogalkotó nem gondoskodik ennek kiegyenlítéséről. Az indítvány megalapozott. Az Alkotmánybíróságnak az adóztatással kapcsolatban következetes elvi álláspontja az, hogy az államnak az Alkotmányból levezethető jogosítványa van arra, hogy a közfeladatok ellátásához szükséges pénzügyi fedezetet adók (közterhek) megállapításával és beszedésével biztosítsa. A jogalkotónak van tehát széles körű jogosítványa arra, hogy meghatározza az egyes adónemeket, azok elemeit. Így többek között azt is, hogy jövedelmek, vagyontárgyak és vagyoni jogok adóztatásánál mit von adóalapba, illetőleg mit ismer el az adóalapot csökkentő tényezőnek. Éppen ezért az adóalanynak nem minden kiadása minősül adójogi szempontból költségnek, csupán az, amelyet az adott adótörvény ilyennek ismer el. A költségek közül is a Tao tv. az adóalap meghatározásánál csökkentő tényezőként csupán néhányat vesz figyelembe, másokat pedig nem. Mindezeket a jogalkotó gazdasági és politikai szempontok mérlegelése alapján választja ki, határozza meg. Ez adópolitika, amellyel kapcsolatos mérlegelés és döntés jogalkotói hatáskör. A kiválasztás szempontjait, célját, gazdaságosságát, megfelelőségét éppen ezért az Alkotmánybíróság nem vizsgálja. Nem vizsgálhatja, mert erre hatásköre nincs. Vizsgálata csak arra terjed ki, hogy a 1998/30. szám megalkotott rendelkezés sért-e valamely alkotmányos rendelkezést vagy jogot. Az adóalap megállapításánál Tao tv. 8. § (1) bekezdése úgy rendelkezik, hogy: „az adózás előtti eredményt növeli: (...) d) az a költségként, ráfordításként elszámolt, az adózás előtti eredmény csökkentéseként számításba vett összeg — ideértve az immateriális javak és tárgyi eszközök értékcsökkenési leírását is —, amely nincs összefüggésben a vállalkozási, a bevételszerző tevékenységgel, különös tekintettel a 3. számú mellékletben foglaltakra, …” A Tao tv. 3. számú melléklete a „Jellemzően előforduló, nem a vállalkozás érdekében felmerülő költségek, »ráfordítások« címet viseli. E melléklet 1. b) alpontja szerint a Tao tv. 8. § (1) bekezdés d) pontja alkalmazásában — kivéve, ha az a személyi jövedelemadóról szóló törvény szerint természetbeni juttatásnak minősül — nem számít vállalkozási tevékenység érdekében felmerült költségnek, ráfordításnak különösen: (…)

Source: https://magyarkozlony.hu/hivatalos-lapok/8765c6e2fdbb1efd40bba49d052ab159d6322154/dokumentumok/7a09ebd7df32e48a8b46edcb97f064c180aab6c3/letoltes